PARLAMENTUL ROMÂNIEI

CAMERA DEPUTAŢILOR
Comisia  pentru  cultură, arte, mijloace de informare în masă

R A P O R T   

asupra Propunerii legislative pentru completarea 

Legii audiovizualului nr. 504/2002

Propunerea legislativă pentru completarea Legii audiovizualului nr. 504/2002 (Pl.X. 66/2004) a fost transmisă Comisiei pentru cultură, arte, mijloace de informare în masă cu adresa nr. 66/23.02.2004, Comisia pentru cultură, arte, mijloace de informare în masă fiind sesizată în fond. Propunerea legislativă a fost trimisă, spre avizare, Comisiei juridice, de disciplină şi imunităţi, Comisiei pentru buget, finanţe şi bănci şi Comisiei pentru muncă şi protecţie socială. Până la data întocmirii raportului a fost primit avizul Comisiei pentru muncă şi protecţie socială, care a avizat favorabil propunerea legislativă, în forma prezentată de iniţiatori. În redactarea raportului, Comisia a ţinut cont şi de avizul emis de Consiliul Legislativ. 

Propunerea legislativă face parte din categoria legilor organice, potrivit prevederilor art. 117 alin. (3) din Constituţia României.

Propunerea legislativă, potrivit art. 75 din Constituţie şi art. 86 din Regulamentul Camerei Deputaţilor, este de competenţa decizională a Senatului. 

Propunerea legislativă a fost dezbătută, în procedură de urgenţă, în şedinţa Comisiei din ziua de 3 martie 2004. 

În conformitate cu prevederile art. 52 din Regulamentul Camerei Deputaţilor, la dezbaterea Propunerii legislative au participat, ca invitaţi, din partea Consiliului Naţional al Audiovizualului, d-nul preşedinte Ralu Filip şi d-nul vicepreşedinte Gasparik Attila.  


La lucrările Comisiei, în ziua votului, au fost prezenţi 18 deputaţi, din totalul de 19 membri ai Comisiei.


Raportul Comisiei a fost adoptat cu majoritatea voturilor celor prezenţi în sală în momentul votării (10 voturi pentru şi 5 voturi contra).


În urma dezbaterii, Comisia pentru cultură, arte, mijloace de informare în masă propune respingerea Propunerii pentru completarea Legii audiovizualului nr. 504/2002.


În adoptarea acestei decizii, Comisia a ţinut cont de faptul că introducerea, în lege, a unei proceduri de demitere a membrilor Consiliului Naţional al Audiovizualului, care este autoritate publică autonomă, ar contraveni spiritului acestei legi, potrivit căreia membrii Consiliului Naţional al Audiovizualului răspund, în faţa legii cu privire la deciziile pe care le iau, iar orice procedură de demitere poate fi declanşată numai în cazul în care se dovedeşte, în justiţie, că respectivii membri ai Consiliului au comis delicte penale. În acest fel, se asigură deplina autonomie a acestei autorităţi, care se află sub control parlamentar. Pe de altă parte, forma actuală a Legii audiovizualului nr. 504/2002 este conformă, atât cu acquis-ul comunitar (capitolul 20, „Cultură şi audiovizual“ a fost închis numai după ce această lege a fost promulgată), cât şi cu recomandările Consiliului Europei, între care, în primul rând, Recomandarea nr. 23/2000 a Comitetului de Miniştri al Consiliului Europei, cu privire la independenţa şi funcţiile autorităţilor de reglementare a sectorului audiovizual. 

